आर्नोल्डले युरोपियन च्याम्पियनसिप गुमाउने
इंग्ल्यान्डका खेलाडी एलेक्जान्डर आर्नोल्डले युरोपियन च्याम्पियनसिप गुमाउने भएका छन् । इंग्ल्यान्डले बुधबार युरोपियन च्याम्पियनसिप तयारीका लागि खेलिएको मैत्रीपूर्ण खेलमा अस्ट्रियालाई १–० ले पराजित गर्दा आर्नोल्डको चोट बोकेका थिए ।
लन्डन — इंग्ल्यान्डका खेलाडी एलेक्जान्डर आर्नोल्डले युरोपियन च्याम्पियनसिप गुमाउने भएका छन् । इंग्ल्यान्डले बुधबार युरोपियन च्याम्पियनसिप तयारीका लागि खेलिएको मैत्रीपूर्ण खेलमा अस्ट्रियालाई १–० ले पराजित गर्दा आर्नोल्डको चोट बोकेका थिए ।राइट ब्याक आर्नोल्डले खेलको ९० औं मिनेटमा तिघ्रामा चोट बोकेर मैदान छाडेका थिए । उनको चोटको स्क्यान रिपोर्टका आधारमा उनले कम्तीमा ६ साता आराम गर्नुपर्नेछ । इंग्ल्यान्डका व्यवस्थापक गारेथ साउथगेटले आर्नोल्डले जुन १३ मा सुरु युरो गुमाउने बताएका छन् । साउथगेटले दुई दिन अघिमात्र २६ सदस्यीय टोलीको घोषणा गर्दा आर्नोल्डसहित चार राइट ब्याकलाई इंग्ल्यान्ड टोलीमा राखेर आश्चर्यजनक निर्णय गरेका थिए ।शनिबार च्याम्पियन्स लिगको फाइनल खेलेका चेल्सी र म्यानचेस्टर सिटीका खेलाडीबिना उत्रेको इंग्ल्यान्डबाट आर्सनलका टिनएजर बुकायो साकाले ५६ औं मिनेटमा गोल गरेका थिए । राष्ट्रिय टोलीबाट यो उनको पहिलो गोल हो । युरोमा जुन १३ मा क्रोएसियासँग खेल्नुअघि इंग्ल्यान्डले रोमानियासँग तयारीका क्रममा अन्तिम अभ्यास खेल खेल्नेछ ।६ वर्षपछि राष्ट्रिय टोलीबाट पहिलो खेल खेलिरहेका करिम बेन्जेमा पेनाल्टीमा गोल गर्न चुके पनि युरोको दाबेदार फ्रान्सले वेल्सलाई ३–० ले पराजित गरेको छ । राइट ब्याक निको विलियम्सले निश्चित गोललाई हातले बचाउन खोज्दा २५ औं मिनेटमा रातो कार्ड पाएपछि वेल्स १० खेलाडीमा झरेको थियो । केलियन एमबाप्पेले ३४ औं मिनेटमा फ्रान्सबाट खोलेको खातामा एन्टोइन ग्रिजमनले ४७ औं र ओसमान डेम्बेलेले ७९ औं मिनेटमा गोल गरेका थिए । अन्य मैत्रीपूर्ण अन्तर्राष्ट्रिय खेलमा नेदरल्यान्ड्सलाई स्कटल्यान्ड र जर्मनीलाई डेनमार्कले १–१ को बराबरीमा रोकेका थिए ।